Predkladacia správa

   Ministerstvo životného prostredia Slovenskej republiky predkladá na základe Plánu legislatívnych úloh vlády Slovenskej republiky na rok 2015 návrh zákona  o prevencii závažných priemyselných havárií a ktorým sa menia a dopĺňajú niektoré zákony (ďalej len „návrh zákona“).
  Priemyselné havárie s prítomnosťou nebezpečných látok majú veľmi vážne následky na zdravie ľudí a životné prostredie. Niektoré verejnosti známe veľké havárie v mestách  Seveso, Bhopál, Enschede, Toulouse a Buncefield si vyžiadali mnoho životov a spôsobili škody na životnom prostredí až do výšky niekoľkých miliárd eur. Bezprostredne po týchto haváriách sa pozornosť na politickej úrovni zamerala na uznanie ich rizík a boli prijaté primerané preventívne opatrenia na ochranu občanov a spoločnosti. V Európskej únii komplexný rámec prevencie závažných priemyselných havárií v súčasnosti upravuje tzv. smernica SEVESO II, ktorá bude od 1. júna 2015 nahradená smernicou SEVESO III. 
 Dôvodom predloženia návrhu zákona je povinná transpozícia smernice Európskeho parlamentu a Rady 2012/18/EÚ zo 4. júla 2012 o kontrole nebezpečenstiev závažných havárií s prítomnosťou nebezpečných látok, ktorou sa mení a dopĺňa a následne zrušuje smernica Rady 96/82/ES (ďalej len „smernica“). Uvedená smernica musí byť transponovaná do právnych predpisov Slovenskej republiky do 1. júna 2015.
 Problematika prevencie závažných priemyselných havárií je v Slovenskej republike od roku 2002 komplexne upravená zákonom č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov, ktorý gestoruje Ministerstvo životného prostredia  Slovenskej republiky.  Doterajší zákon bude zrušený a jeho obsah nahradený predloženým návrhom zákona.  
 Cieľom návrhu zákona je predchádzať vzniku závažných priemyselných havárií s prítomnosťou nebezpečných látok a obmedziť následky takýchto havárií na zdravie ľudí, životné prostredie a majetok mimo podnikov. Návrh zákona ustanovuje povinnosti pre prevádzkovateľov podnikov, v ktorých sa nachádzajú určité množstvá nebezpečných látok tak, aby sa zabezpečila prevencia a minimalizovali následky závažnej havárie v prípade jej vzniku.
 Návrh zákona zosúladí časť týkajúcu sa nebezpečných látok s legislatívou v oblasti chemických látok, predovšetkým s nariadením (ES) č. 1272/2008 o klasifikácii, označovaní a balení látok a zmesí. Ďalšími dôležitými zmenami je posilnenie ustanovení týkajúcich sa prístupu verejnosti k informáciám o bezpečnosti, účasti na rozhodovacom procese a prístupu k spravodlivosti, ako aj zdokonalený spôsob zberu, riadenia, dostupnosti a zdieľania informácií. Návrh zákona tiež stanovuje prísnejšie normy pre vykonávanie inšpekcií v podnikoch s cieľom zabezpečiť účinné vykonávanie a presadzovanie stanovených pravidiel.
 Návrh zákona v určitých oblastiach znižuje administratívnu záťaž pre podnikateľskú aj verejnú sféru.
 Predkladaný návrh zákona bude mať pozitívny aj negatívny vplyv na rozpočet verejnej správy, pozitívny aj negatívny vplyv na podnikateľské prostredie, žiadny sociálny vplyv, pozitívny vplyv na životné prostredie a informatizáciu spoločnosti.
 Návrh zákona je v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ústavnými zákonmi, zákonmi a právom Európskej únie. 
 K návrhu zákona sa uskutočnilo medzirezortné pripomienkové konanie. Po uskutočnení rozporových konaní boli všetky rozpory odstránené.
Predložený návrh zákona nie je predmetom vnútrokomunitárneho pripomienkového konania.